Keywords

Summary



Keywords

1. Ochrana spotrebiteľa – Nekalé podmienky v spotrebiteľských zmluvách – Smernica 93/13 – Povinnosť vnútroštátneho súdu preskúmať ex offo nekalú povahu podmienky nachádzajúcej sa v zmluve, ktorú posudzuje – Povinnosť vyzvať účastníkov konania na predloženie vyjadrení

(Smernica Rady 93/13, článok 6 ods. 1 a článok 7 ods. 1)

2. Ochrana spotrebiteľa – Nekalé podmienky v spotrebiteľských zmluvách – Smernica 93/13 – Nekalá podmienka v zmysle článku 3 – Posúdenie nekalej povahy vnútroštátnym súdom – Povinnosť zohľadniť všetky ostatné ustanovenia zmluvy

(Smernica Rady 93/13, článok 3 ods. 1 a článok 4 ods. 1)

Summary

1. Článok 6 ods. 1 a článok 7 ods. 1 smernice 93/13 o nekalých podmienkach v spotrebiteľských zmluvách sa má vykladať v tom zmysle, že vnútroštátny súd, ktorý konštatoval ex offo nekalú povahu zmluvnej podmienky, nemusí na to, aby mohol vyvodiť dôsledky tohto konštatovania, čakať, či spotrebiteľ, informovaný o svojich právach, navrhne, aby uvedená podmienka bola zrušená. V každom prípade zásada kontradiktórnosti vo všeobecnosti zaväzuje vnútroštátny súd, ktorý konštatoval v rámci preskúmania ex offo nekalú povahu zmluvnej podmienky, informovať účastníkov konania v spore a vyzvať ich, aby sa k tomu kontradiktórne vyjadrili spôsobom, ktorý na tento účel stanovujú vnútroštátne procesnoprávne predpisy.

Z tejto judikatúry vyplýva, že úplná účinnosť ochrany stanovenej smernicou vyžaduje, aby vnútroštátny súd, ktorý konštatoval ex offo nekalú povahu podmienky, mohol vyvodiť všetky dôsledky tohto konštatovania bez toho, aby počkal, či spotrebiteľ, informovaný o svojich právach, navrhne, aby uvedená podmienka bola zrušená. V každom prípade musí vnútroštátny súd pri vykonávaní práva Únie taktiež dodržovať požiadavky na účinnú súdnu ochranu práv, ktoré oprávnení vyvodzujú z práva Únie, tak ako je garantovaná článkom 47 Charty základných práv Európskej únie. K týmto požiadavkám patrí zásada kontradiktórnosti, ktorá je súčasťou práva na obhajobu a ktorá zaväzuje súd dodržiavať ju predovšetkým vtedy, keď rozhoduje spor na základe dôvodu uplatneného ex offo .

Túto povinnosť nemožno ako takú považovať za nezlučiteľnú so zásadou efektivity, ktorou sa riadia členské štáty pri realizácii práv priznaných právnym poriadkom Únie, pretože pri uplatnení tejto zásady musia byť zohľadnené najmä základné zásady vnútroštátneho súdneho systému, akými sú ochrana práv na obhajobu, ktorej jednou súčasťou je zásada kontradiktórnosti.

Táto možnosť spotrebiteľa vyjadriť sa v tomto smere takisto zodpovedá povinnosti vnútroštátneho súdu vziať prípadne do úvahy vôľu vyjadrenú spotrebiteľom vtedy, keď si je vedomý toho, že nekalá podmienka nie je záväzná, nepraje si však, aby bolo vylúčené jej uplatnenie, čím vyslovuje slobodný a vedomý súhlas s dotknutou podmienkou.

(pozri body 28, 29, 33, 35, 36, bod 1 výroku)

2. Podľa článku 3 ods. 1 smernice 93/13 sa zmluvná podmienka považuje za nekalú, ak napriek požiadavke dôvery spôsobí značnú a neodôvodnenú nerovnováhu zmluvných práv a povinností v neprospech spotrebiteľa. V súlade s článkom 4 ods. 1 tej istej smernice sa musí toto preskúmanie hodnotiť so zreteľom na povahu služieb, na ktoré bola zmluva uzatvorená, a na všetky okolnosti súvisiace s uzatvorením zmluvy a všetky ostatné podmienky zmluvy alebo na inú zmluvu, od ktorej závisí. Vnútroštátny súd musí na účely vykonania preskúmania prípadnej nekalej povahy zmluvnej podmienky, na ktorej bol založený návrh, ktorý mu bol podaný, vziať do úvahy všetky ostatné ustanovenia zmluvy.

(pozri body 40, 41, bod 2 výroku)